ໃນປີນີ້້, ສອງປະເທດພວກເຮົາ ສະເຫຼີມສະຫຼອງວັນສຳຄັນຄົບຮອບ 60 ປີ ແຫ່ງການສ້າງຕັ້ງສາຍພົວພັນການທູດ ລະຫວ່າງ ສະຫະພາບ ໂຊວຽດ ຫຼື ສະຫະພັນຣັດເຊຍ ແລະ ສປປ ລາວ ນັບແຕ່ວັນທີ 7 ຕຸລາ 1960 ເປັນຕົ້ນມາ.
75 ປີ ແຫ່ງໄຊຊະນະປົກປ້ອງປິຕຸພູມ ແມ່ນສັນຍາລັກທີ່ມີຄວາມສໍາຄັນອັນຍິ່ງໃຫຍ່, ຊຶ່ງເປັນການສິ້ນສຸດສົງຄາມ ໂລກຄັ້ງທີ 2 ພາຍຫລັງການປະລາໄຊ ຂອງ ນາຊີ, ອັນເປັນແຮງດັນຊຸກຍູ້ໃຫ້ແກ່ຂະບວນການຕໍ່ສູ້ປົດປ່ອຍຊາດ ແລະ ປະຊາ ຊົນ ໃຫ້ພົ້ນຫລຸດອອກຈາກອານານິຄົມ ໃນ ອາຊີ. ລາວ ໄດ້ມີຄວາມພະຍາຍາມຕໍ່ສູ້ເປັນເວລາຫຼາຍທົດສະວັດຢ່າງໜັກໜ່ວງ ເພື່ອ ປົດປ່ອຍຕົນເອງ ແລະ ຕໍ່ມາໃນເດືອນ ຕຸລາ 1945 ຈຶ່ງໄດ້ປະກາດເອກະລາດເພື່ອປົກປັກຮັກສາດິນແດນຂອງຕົນ. ໃນປີ 1954 ໃນກອງປະຊຸມ ເຊີແນວ, ສະຫະພາບສັງຄົມນິຍົມໂຊວຽດ ໄດ້ມີສ່ວນຮ່ວມໃນການເຄື່ອນໄຫວ ໂດຍສະເໜີ ໃຫ້ຢຸດຕິການຮຸກຮານ ຂອງ ຝຣັ່ງ ຕໍ່ຕ້ານປະຊາຊົນອິນດູຈີນ ແລະ ຮັບປະກັນຄວາມເປັນກາງ ຂອງປະເທດລາວ ໃນປີຕໍ່ໆມາ. ການສະເໜີສ້າງຕັ້ງສາຍພົວພັນທາງການທູດ ຂອງ ລັດຖະບານລາວ ໂດຍໄດ້ຮັບການຕອບສະໜອງເປັນຢ່າງດີຈາກການນໍາຂອງ ສະຫະພາບໂຊວຽດ ໃນເດືອນ ສິງຫາ 1960.
ບາດກ້າວໃນການເລີ່ມຕົ້ນ ແຫ່ງ ການພົວພັນສອງຝ່າຍ ໄດ້ມີບົດບາດຕົວຈິງ ໂດຍ ສະຫະພາບ ໂຊວຽດ ໄດ້ຈັດຕັ້ງປະຕິບັດໂດຍການສ້າງຂົວ-ທາງ ແລະ ເປີດການບໍລິການຂົນສົ່ງທາງອາກາດ ເຊື່ອມຕໍ່ ລະຫວ່າງ ຮ່າໂນຍ-ວຽງຈັນ ເພື່ອສະໜັບສະໜຸນໃນການນໍາສົ່ງວັດຖຸອຸປະກອນຕ່າງໆໃຫ້ແກ່ກອງກຳລັງແນວລາວຮັກຊາດ.
ພວກເຮົາມີ ຄຳສຸພາສິດທີ່ວ່າ: “ຖ້າເຈົ້າບໍ່ມີໝູ່ – ຈົ່ງຊອກຫາ, ເມື່ອຊອກຫາໄດ້ແລ້ວ – ຈົ່ງຮັກສາໄວ້ໃຫ້ດີ”. ພາຍຫຼັງການສະຖາປະນາສາທາລະນະລັດ ປະຊາທິປະໄຕ ປະຊາຊົນລາວ ໃນປີ 1975, ສະຫະພາບ ໂຊວຽດ ໄດ້ໃຫ້ການສະໜັບສະໜຸນ ສປປ ລາວ ທັງທາງດ້ານຍານພາຫະນະ, ນ້ຳມັນເຊື້ອໄຟ, ອາຫານ ແລະ ເຄື່ອງອຸປະໂພກ-ບໍລິໂພກ ທຸກຢ່າງ ທີ່ຂາດເຂີນໃນປະເທດ ແລະ ສູນເສຍໄປໃນປາງສົງຄາມ ຍ້ອນການຮຸກຮານທີ່ຍາວນານຈາກຕ່າງປະເທດ. ພາຍຫຼັງ ປີ 1978 ຢູ່ວຽງຈັນ ໄດ້ມີໂຮງໝໍ-ຄລີນິກ ພ້ອມອຸປະກອນການແພດທີ່ທັນສະໄໝ. ບັນດາຊ່ຽວຊານ ໄດ້ຖ່າຍທອດປະສົບການດ້ານກະສິກຳປ່າໄມ້, ສາທາລະນະສຸກ, ການສຶກສາ ແລະ ຂະແໜງອື່ນໆ ໂດຍໄດ້ຮັບການຊ່ວຍເຫຼືອ ຈາກ ສະຫະພາບໂຊວຽດ, ຊຶ່ງໄດ້ຄຽງບ່າຄຽງໄຫລ່ ກັບປະຊາຊົນລາວ ໃນການຟື້ນຟູເສັ້ນທາງທີ່ຖືກທຳລາຍຈາກສົງຄາມ, ໄດ້ສ້າງຂົວ ແລະ ດຳເນີນການສຳຫຼວດທາງທໍລະນີສາດ. ພ້ອມກັນນັ້ນ, ກໍໄດ້ສ້າງສິ່ງອຳນວຍຄວາມສະດວກທາງດ້ານເສດຖະກິດສັງຄົມແຫ່ງຊາດຫຼາຍຢ່າງ, ທາງດ້ານການສຶກສາ ໄດ້ສ້າງສະຖາບັນການສຶກສາຊັບພະວິຊາ ຊັ້ນກາງ ສຳລັບການຝຶກອົບຮົມຊ່ຽວຊານດ້ານເຕັກນິກ, ດ້ານສາທາລະນະສຸກ ກໍ່ໄດ້ມີການກໍ່ສ້າງໂຮງໝໍມິດຕະພາບ ລາວ-ຣັດເຊຍ (ໂຮງໝໍ 150 ຕຽງ), ມາເຖິງປັດຈຸບັນ ຍັງເປັນປະໂຫຍດຊ່ວຍໃຫ້ປະຊາຊົນລາວ ສາມາດພັດທະນາສ້າງສາປະເທດຊາດຂອງຕົນຕາມທິດການພັດທະນາແບບຍືນຍົງ.
ໃນປັດຈຸບັນ, ການພົວພັນ ລະຫວ່າງ ຣັດເຊຍ-ລາວ ແມ່ນໄດ້ຮັບການຂະຫຍາຍຕົວຢ່າງຕັ້ງໜ້າ, ການປຶກສາຫາລື ແລກປ່ຽນທາງດ້ານການເມືອງ, ການພັດທະນາ ແມ່ນມີການຮ່ວມມືກັນຢ່າງຕໍ່ເນື່ອງ. ໃນປີ 2015 ປະມຸກລັດຂອງສອງປະເທດ ໄດ້ພົບກັນ ທີ່ນະຄອນຫຼວງ ປັກກິ່ງ, ເນື່ອງໃນໂອກາດສະເຫຼີມສະຫຼອງ ແລະ ສັນສະເສີນວັນສິ້ນສຸດສົງຄາມໂລກຄັ້ງທີ 2 ຄົບຮອບ 70 ປີ. ນອກຈາກນັ້ນ, ທ່ານ ວາລາດີເມຍ ປູຕິນ, ປະທານາທິບໍດີ ຣັດເຊຍ ໄດ້ພົບປະກັບ ທ່ານ ທອງລຸນ ສີສຸລິດ ນາຍົກລັດຖະມົນຕີ ແຫ່ງ ສປປ ລາວ ແບບສ່ວນຕົວ ໃນກອງປະຊຸມສຸດຍອດ ຣັດເຊຍ-ອາຊຽນ ທີ່ ໂຊຈີ ແລະ ຢູ່ ສິງກະໂປ ໃນເດືອນ ພະຈິກ 2018. ໃນເດືອນ ກັນຍາ ປີ 2017 ທ່ານ ທອງລຸນ ສີສຸລິດ, ນາຍົກລັດຖະມົນຕີ ແຫ່ງ ສປປ ລາວ ພ້ອມດ້ວຍຄະນະ ໄດ້ເດີນທາງຢ້ຽມຢາມ ຣັດເຊຍ ຢ່າງເປັນທາງການ ເພື່ອສືບຕໍ່ເສີມສ້າງການພົວພັນຮ່ວມມືສອງຝ່າຍ, ກໍຄື ການຢ້ຽມຢາມໃນສາຍລັດຖະສະພາ, ອົງການຊາວໜຸ່ມ ແລະ ອົງການຈັດຕັ້ງສັງຄົມ ລວມທັງ ສະມາຄົມມິດຕະພາບ.
ເງື່ອນໄຂບູລິມະສິດທັງສອງຝ່າຍ ແມ່ນການເສີມສ້າງການຮ່ວມມືທາງດ້ານເສດຖະກິດ ແລະ ການຄ້າ, ຈັດຕັ້ງປະຕິບັດໂຄງການຮ່ວມມືຂະໜາດໃຫຍ່, ໂດຍສະເພາະແມ່ນໂຄງການເຂື່ອນໄຟຟ້າພະລັງານນໍ້າ, ສ້າງເງື່ອນໄຂເສີມທ່າແຮງໃຫ້ແກ່ໂຄງການຂະໜາດນ້ອຍ ແລະ ຂະໜາດກາງ ໃນຂົງເຂດອຸດສາຫະກຳ ເຊັ່ນ: ການສຳຫຼວດ ແລະ ການຂຸດຄົ້ນແຮ່ທາດ, ການພິມທະນາບັດ ແລະ ການຜະລິດຢາ.
ບົດບາດອັນສຳຄັນໃນພາກປະຕິບັດຕົວຈິງ ກ່ຽວກັບ ການເສີມຂະຫຍາຍການຮ່ວມມື ແມ່ນຄະນະກຳມາທິການຮ່ວມມື ດ້ານເສດຖະກິດ-ການຄ້າ, ວິທະຍາສາດ ແລະ ເຕັກນິກ ລະຫວ່າງ ລັດຖະບານ ລາວ-ຣັດເຊຍ. ໃນກອງປະຊຸມຄັ້ງວັນທີ 15 ຊຶ່ງຈັດຂຶ້ນໃນເດືອນ ກໍລະກົດ 2019 ທີ່ ມົດສະກູ ຜ່ານມາ, ຄະນະກຳມະການຮ່ວມມືສອງຝ່າຍ ໄດ້ລະບຸວຽກງານທີ່ເປັນກຸນແຈ ສຳຄັນໃນການຈັດຕັ້ງປະຕິບັດ ຕາມຂໍ້ຕົກລົງ ແລະ ສືບຕໍ່ແຜນການໃນຕໍ່ໜ້າ.
ຂະແໜງການສຶກສາ ເປັນສິ່ງທີ່ສຳຄັນໃນການພົວພັນສອງຝ່າຍ, ທ່ານລັດຖະມົນຕີ ເຊເກ ລາວາຣົບ ໄດ້ມີຄວາມ ພາກພູມໃຈ ທີ່ເຫັນຄົນລາວຫຼາຍຄົນໄດ້ຜ່ານການສຶກສາຢູ່ປະເທດຣັດເຊຍ ແລະ ອະດີດສະຫະພາບໂຊວຽດ. ໃນປັດຈຸບັນ ທຸກຄົນໄດ້ມີຖານະຕຳແໜ່ງ ມີຄວາມຮັບຜິດຊອບໃນການນຳຂັ້ນສູງ ແລະ ລະດັບອື່ນໆ ຂອງ ສປປ ລາວ. ໃນນັ້ນມີ ທ່ານ ທອງລຸນ ສີສຸລິດ, ນາຍົກລັດຖະມົນຕີ ແຫ່ງ ສປປ ລາວ ແລະ ເພື່ອນຮ່ວມງານຂອງເພີ່ນເອງ ກໍຄື ທ່ານ ສະເຫຼີມໄຊ ກົມມະສິດ ລັດຖະມົນຕີ ກະຊວງການຕ່າງປະເທດ ແຫ່ງ ສປປ ລາວ. ການຈັດກອງປະຊຸມເວທີພາກພື້ນ ໃນເດືອນ ພະຈິກ 2019 ເປັນສີ່ງທີ່ບໍ່ແມ່ນຄວາມບັງເອີນ, ໂດຍມີຜູ້ແທນເຂົ້າຮ່ວມ ຮ້ອຍກວ່າຄົນ ຈາກ 15 ປະເທດ, ທີ່ເປັນອາດິດນັກສຶກສາຮຽນຈົບມາແຕ່ ສະຫະພາບ ໂຊວຽດ ແລະ ຣັດເຊຍ. ທ່ານ ລາວາຣົບ ຫວັງວ່າ ຜູ້ຕາງໜ້າຊາວໜຸ່ມລາວຍຸກໃໝ່ ຈະສືບທອດເອົາແບບຢ່າງຈາກ ສິດເກົ່າທີ່ເຕັມໄປດ້ວຍຄວາມຮູ້ຄວາມສາມາດ. ໃນສົກຮຽນ 2020-2021 ທີ່ຈະມາເຖີງນີ້ ພວກເຮົາໄດ້ສະໜັບສະໜູນທຶນການສຶກສາ ຈໍານວນ 92 ທຶນ ໃຫ້ແກ່ ສປປ ລາວ, ເຊິ່ງເຫັນວ່າໄດ້ເພີ່ມຂຶ້ນ ເກືອບ 3 ເທົ່າ ໃນໄລຍະ 5 ປີ ທີ່ຜ່ານມາ.
ປະຊາຊົນຣັດເຊຍ ໄດ້ໃຫ້ຄວາມນັບຖືຕໍ່ສາຍການພົວພັນຖານອ້າຍນ້ອງ ລາວ-ຣັດເຊຍ, ຕໍ່ເຫດການອັນສໍາຄັນຂອງ ສອງປະເທດ ໃນໂອກາດຄົບຮອບ 75 ປີ ແຫ່ງ ໄຊຊະນະປົກປ້ອງປິຕຸພູມ, ພວກເຮົາຮັບຮູ້ການປະກອບສ່ວນທີ່ສຳຄັນຂອງ ສປປ ລາວ ໃນການປົກປັກຮັກສາຄວາມຈິງທາງປະຫວັດສາດ, ລວມທັງການປະຕິເສດ ຕໍ່ກັບຄວາມພະຍາຍາມກ່າວຫາ ທີ່ບິດເບືອນຕໍ່ປະຫວັດສາດ.
ສອງປະເທດພວກເຮົາ ໄດ້ມີການພົວພັນກັນຢ່າງໃກ້ຊິດໃນເວທີສາກົນ, ມີທັດສະນະຄ້າຍຄືກັນຕໍ່ບັນຫາສຳຄັນທັງໃນ ພາກພື້ນ ແລະ ສາກົນ. ພວກເຮົາມີຄວາມສາມັກຄີ ແລະ ຄວາມມຸ້ງໝັ້ນໃນການສ້າງລະບຽບການປົກຄອງໂລກ ທີ່ມີຄວາມຍຸດຕິທຳ ແລະ ໂລກຫລາຍຂົ້ວ ທີ່ມີປະຊາທິປະໄຕ ບົນພື້ນຖານຫຼັກການ ຂອງກົດບັດສະຫະປະຊາຊາດ ແລະ ເຄົາລົບສິດທິຂອງປະຊາຊົນ ຕໍ່ແບບແຜນພັດທະນາທີ່ໂດດເດັ່ນຂອງຕົນເອງ. ພວກເຮົາ ພ້ອມທີ່ຈະເສີມຂະຫຍາຍການປຶກສາຫາລື ກັບ ສປປ ລາວ, ເຂົ້າຮ່ວມຢ່າງຕັ້ງໜ້າໃນເວທີພາກພື້ນ ອາຊຽນ ດ້ານຄວາມໝັ້ນຄົງ, ກອງປະຊຸມສຸດຍອດອາຊີຕາເວັນອອກ ເພື່ອຜົນປະໂຫຍດໃນການສົ່ງເສີມຂໍ້ລິເລີ່ມກ່ຽວກັບຮູບແບບຂອງສະຖາປັດຕະຍາກຳ ແຫ່ງຄວາມໝັ້ນຄົງທີ່ເທົ່າທຽມກັນ ແລະ ບໍ່ສາມາດແບ່ງແຍກໄດ້ໃນພາກພື້ນອາຊີ-ປາຊີຟິກ, ຮັກສາການເຕີບໂຕແບບຍືນຍົງ ຂອງທຸກໆປະເທດໃນພາກພື້ນ, ຮັບປະກັນການເຊື່ອມໂຍງຂອງແຕ່ລະປະເທດໃນຂອບເຂດຂະບວນການເຊື່ອມໂຍງ «ເຢວຼາຊີ». ຂ້າພະເຈົ້າ ຂໍຖືໂອກາດນີ້ ສະແດງຄວາມຊົມເຊີຍ ແລະ ອວຍພອນມາຍັງບັນດາເພື່ອນຮ່ວມງານຝ່າຍລາວ ເນື່ອງໃນໂອກາດຄົບຮອບ 75 ປີ ວັນການທູດລາວ (12 ຕຸລາ 1945-12 ຕຸລາ 2020).
ການພົວພັນຮ່ວມມືທາງດ້ານການທະຫານ ລາວ-ຣັດເຊຍ ກໍ່ໄດ້ຮັບການເສີມຂະຫຍາຍ ນັບມື້ນັບເລິກເຊິ່ງ. ໃນປີຜ່ານມາ, ໄດ້ມີການຊ້ອມຮົບຮ່ວມກັນທີ່ເອີ້ນວ່າ «ລາຣົສ 2019», ຊຶ່ງຈັດຂື້ນໃນດິນແດນ ສປປ ລາວ ເປັນຄັ້ງທຳອິດ. ນັບແຕ່ປີ 2018 ເປັນຕົ້ນມາ ມີຊ່ຽວຊານຈາກ ສູນປະຕິບັດງານດ້ານລະເບີດຝັງດິນສາກົນ ຂອງ ກຳລັງປະກອບອາວຸດ ຂອງ ສະຫະພັນ ຣັດເຊຍ ໄດ້ມາດຳເນີນການເກັບກູ້ລະເບີດທີ່ຍັງບໍ່ທັນແຕກ ເຊິ່ງຍັງຫຼົງເຫຼືອຈາກການຖິ້ມລະເບີດ ຂອງ ອາເມລິກາ ໃນຊຸມປີ 1964-1973 ຢູ່ ແຂວງ ບໍລິຄຳໄຊ ແລະ ແຂວງ ຊຽງຂວາງ. ການຈັດສົ່ງລົດຕັງ T-34 ຈຳນວນ 30 ຄັນ ໃຫ້ປະເທດພວກເຮົາໃນເດືອນ ມັງກອນ ປີ 2019 ຜ່ານມາ ທີ່ເປັນຂອງຂວັນ ຈາກລັດຖະບານ ສປປ ລາວ ໄດ້ຮັບການຕອບຮັບ ຈາກປະຊາຊົນຊາວຣັດເຊຍ ຢ່າງຫຼວງຫຼາຍ.
ໃນເວລາທີ່ຫຍຸ້ງຍາກສົບສົນ, ເພື່ອນສະຫາຍລາວ ສາມາດເພິ່ງພາອາໄສການຊ່ວຍເຫຼືອຈາກ ຣັດເຊຍ ໄດ້ສະເໝີ. ໃນເດືອນສິງຫາ ປີ 2018, ຄະນະສະເພາະກິດ ຂອງ ກະຊວງສະຖານະການສຸກເສີນ ໄດ້ຈັດສົ່ງ-ມອບເຄື່ອງຊ່ວຍເຫຼືອ ດ້ານມະນຸດສະທຳໃຫ້ແກ່ປະຊາຊົນລາວ ທີ່ໄດ້ຮັບຜົນກະທົບຈາກໄພນໍ້າຖ້ວມຂະໜາດໃຫຍ່ ຢູ່ແຂວງ ອັດຕະປື ແລະ ໃນ ເດືອນ ພຶດສະພາ ປີ 2020, ໄດ້ມອບອຸປະກອນລະບົບການກວດພະຍາດ ໂຄວິດ-19, ຊຶ່ງຜະລິດໂດຍຣັດເຊຍ ຈຳນວນ 1,000 ເຄື່ອງມອບໃຫ້ຝ່າຍລາວ ເພື່ອສະກັດກັ້ນການແຜ່ລະບາດການຕິດເຊື້ອພະຍາດໂຄວິດ-19 ແລະ ການຊ່ວຍເຫລືອຍັງ ຈະສືບຕໍ່ໃນອະນາຄົດ.
ເປັນເວລາ 60 ປີ ທີ່ພວກເຮົາ ບໍ່ພຽງແຕ່ສາມາດປົກປັກຮັກສາ, ແຕ່ຍັງເສີມຂະຫຍາຍມູນເຊື້ອແຫ່ງມິດຕະພາບ, ຄວາມສາມັກຄີ ແລະ ການສືບຕໍ່ສະໜັບສະໜູນເຊິ່ງກັນ ແລະ ກັນ. ມື້ນີ້ ພວກເຮົາປະເຊີນໜ້າກັບພາລະໜ້າທີ່ ທີ່ມີຄວາມ ທະເຍີທະຍານໃໝ່ໃນການສ້າງການຮ່ວມມືຮອບດ້ານ ແລະ ນຳໄປສູ່ຂອບເຂດໃໝ່. ຂ້າພະເຈົ້າ ເຊື່ອໝັ້ນວ່າ ດ້ວຍຄວາມພະຍາຍາມຮ່ວມກັນ ພວກເຮົາຈະສາມາດບັນລຸຜົນສຳເລັດທີ່ສຳຄັນໃນທຸກຂົງເຂດ ເພື່ອຜົນປະໂຫຍດຂອງປະເທດ ແລະ ປະຊາຊົນ ຂອງພວກເຮົາ ກໍ່ຄື ເພື່ອຜົນປະໂຫຍດໃນການຄໍ້າປະກັນ ສັນຕິພາບ, ຄວາມໝັ້ນຄົງ ແລະ ສະຖຽນລະພາບ ໃນພາກພື້ນອາຊີ-ປາຊີຟິກ.